Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az ügyvédekről szóló 1998. évi XI. törvény 1998. július
Paragraph Index: 517

1. Az OBH 7194/1997. számú ügy panaszosa egy autókereskedésben vásárolt gépkocsit. Az adásvételi szerződésben a Fux Export-Import Bt. szerepelt eladóként. A tulajdonjog átírásakor a gépjárművet a Dunaújvárosi Rendőrkapitányság, mint a Budapesti III. kerületi Rendőrkapitányság által körözött járművet lefoglalta, majd kiadta egy harmadik személynek. Az adásvételi szerződésben feltüntetett cégről utóbb kiderült, hogy fantomcég. Az ügyben eljárt III. kerületi Rendőrkapitányság és a II—III. kerületi Ügyészség szerint a panaszos a gépkocsit terhelttől szerezte, s így nem volt jogcíme arra, hogy a lefoglalt gépkocsit ő kapja vissza. A panaszos azonban — tekintettel arra, hogy az ügyben senkit nem gyanúsítottak meg bűncselekmény elkövetésével, ő pedig egyértelműen igazolni tudta tulajdonjogát — úgy vélte, hogy a járművet az ő részére kellett volna kiadni. Az állampolgári jogok országgyűlési biztosa általános helyettese megállapította, hogy a panaszos a körözés alatt álló gépjárművet nem kereskedelmi forgalomban vásárolta, illetve olyan személytől vette át, akire azt a tulajdonos nem bízta. Ekként a lefoglalás megszüntetésénél azt a kivételes rendelkezését kellett alkalmazni, amely szerint a gépkocsit a tulajdonjogát kétséget kizáró módon igazoló személynek kell kiadni. Az ügyben eljárt hatóság tehát nem okozott alkotmányos joggal összefüggő visszásságot, amikor nem a panaszos részére adta át az autót.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes